section_heading: Povijest
paragraph_text: Korijeni sežu u 1931. kad je Ivan Simeoni osnovao poduzeće Rapid. Tvrtka je bila na adresi Savska cesta 110. Bila je to prva zagrebačka tvornica kojoj je kotlogradnja bila jedina proizvodnja. Razvili su prvu industrijsku kotlograditeljsku tehnologiju u Hrvatskoj te obrazovala mnoge kotlograditelje. Poslije Drugoga svjetskog rata je nacionalizirana. Rapid se je 1946. udružio s poduzećima Progres Zagreb, čije je sjedište bilo na adresi Nova cesta 181 (vlasnici Franjo Bauer i Đuro Kefera) i Tespa Zagreb, čije je sjedište bilo na adresi Ogrizovićeva 25 (vlasnik Karlo Majer). Novo poduzeće nastalo udruživanjem nazvano je Državna tvornica parnih kotlova. Novonastalo poduzeće imalo je 45 radnika. Prva je zadaća nove tvrtke bila zamjena dotrajalih kotlova u FNRJ. 1947. godine počela je gradnja novih hala na Žitnjaku. Iste je godine otvorio Školu za obrazovanje radnika, s posebnom radionicom za praktičnu izobrazbu. Godine 1948. preselio se je TPK u objekt na Žitnjaku i tad je tvornica zapošljavala 213 radnika te dobila današnji naziv. Radili su isprve tipske kotlove za paru.